**2.pielikums**

**DPIP2024/18N**

**Daugavpils Zinātņu vidusskola**

**Ēdināšanas uzskaites sistēma (ESS-PK)**

**Objekts:**Raiņa iela 30, Daugavpils

**Projekta mērķis:**Ēdināšanas sistēmas ieviešana skolas personālam un skolēniem ar kontroles un monitoringa iespējām.

**Ēdināšanas sistēma**i jānodrošina “apmaksātas pusdienu zonas” kontroli, lai nodrošinātu lietotājiem iespēju piekļūt pie “apmaksātas pusdienu zonas”. Projekta ieviešana sniegs skolai iespēju efektīvi pārvaldīt ēdināšanas procesu, samazināt administratīvo slogu un uzlabot skolas drošību. Sistēmas izmantošana sniegs iespēju sistēmas “Lietotājiem” ērtai un personalizētai pieejai pusdienu iegādei.

**Tehniskais uzdevums:**

**Sistēmas apraksts:**

Piekļuve “apmaksātā pusdienu zona” jānodrošina, izmantojot turniketu sistēmu, lai regulētu un organizētu cilvēku plūsmu, ļaujot iekļūt “apmaksātu pusdienu zonā” tikai tām personām, kurām ir piešķirta attiecīga lietotāju karte.

Lietotājam jābūt iespējai nolasīt savu esošo piekļuves karti, kura ir piesaistīta ēdināšanas sistēmas datu bāzei. Datu bāzē glabājas informācija par visiem lietotājiem un lietotāju apmaksātām pusdienām. Turniketa sistēmai jānodrošina nepārtraukta plūsma kustībai vienā virzienā, izmantojot Lietotāju piekļuves kartes.

Sistēma, nolasot karti, automātiski identificēs, vai attiecīgajam kartes lietotājam ir apmaksātas pusdienas. Gadījumā, ja Lietotājam ir apmaksātas pusdienas, tad sistēma ļauj ienākt Lietotājam “apmaksātā pusdienu zonā”, un dati tiek nodoti datu bāzē apstrādei. Ja Sistēma, nolasot karti, identificē, ka Lietotājs nav apmaksājis pusdienas, turnikets neatvērsies un Lietotājs nevarēs ienākt “apmaksātā pusdienu zona”. Ja lietotājs ir veicis atzīmi par to, ka neieradīsies iestādē, un ar piekļuves karti mēģina Ienākt “apmaksātu pusdienu zonā”, lietotājam tiks liegta piekļuve šai zonai un turnikets neatvērsies.

Izmantojot piekļuves kartes, turniketu sistēma nodrošina piekļuvi autorizētiem lietotājiem.

Kartes lietošanas noteikumus un kārtību nosaka Pasūtītāja iestādes karšu lietošanas reglaments.

Izstrādātajam tehniskajam risinājumam jāparedz turniketa automātiskā atbloķēšana gadījumā, ja nostrādā ugunsgrēka trauksmes signalizācija un ir nepieciešama evakuācija. Piekļuves kontroles sistēmas pieslēgšanu UATS sistēmai paredzēt ar ugunsizturīgiem kabeļiem, ar izturību ne mazāku kā 30 minūtes, kā arī ar ugunsdrošiem stiprinājumiem atbilstoši spēkā esošajiem normatīvajiem noteikumiem.

Turniketu sistēmu papildus ir jāaprīko ar IP videonovērošanas kameru, kuras uzdevums ir nodrošināt kārtību “apmaksātu pusdienu zonā”. Papildus videonovērošanas kamerai jāizveido atzīme videoierakstā teksta veidā video datu plūsmā, reģistrējot atbilstošu atzīmi ar kartes numuru bez jebkādiem personas datiem, ar kuras palīdzību var noteikt kartes nolasīšanas brīdi. Videonovērošanas kameras uzstādīšanas vietu un virzienu saskaņot ar pasūtītāju.

Piekļuves kontroles sistēmai ir nepieciešams uzstādīt piekļuves kontroles programmnodrošinājumu uz Pasūtītāja esošā datora/servera, ar kuras palīdzību varētu pārvaldīt piekļuves kontroles iekārtas.

Videonovērošanas kameras pieslēgšanai ir nepieciešams izmantot videonovērošanas sistēmai atbilstošus komutācijas materiālus un iekārtas, lai nodrošinātu sistēmas darbību.

Videonovērošanas ierakstīšanai jāuzstāda atbilstoša izmēra cieto disku, lai pie maksimālās izšķirtspējas un maksimālā kadru skaita sekundē sistēma spētu nodrošināt video ierakstīšanu un glabāšanu ne mazāk kā 20 (divdesmit) diennaktis.

Videonovērošanai ir nepieciešams uzstādīt uz Pasūtītāja esošā datora/servera videonovērošanas programmnodrošinājumu, ar kura palīdzību varētu apskatīties video un veikt videonovērošanas kameras noskaņošanu.

Pasūtītājam jānodrošina atbilstošu datoru/serveri, kas ir paredzēts videonovērošanas, piekļuves kontroles un ēdināšanas sistēmu uzstādīšanai un darba nodrošināšanai. Nepieciešamības gadījumā Pretendents uzstāda Pasūtītāja datorā/serverī programmnodrošinājumu, kas ir nepieciešams, lai nodrošinātu videonovērošanas, piekļuves kontroles un ēdināšanas sistēmu darbību, datu bāzes programmnodrošinājums u.c..

Ieejas turniketu ir nepieciešams aprīkot ar fiksēto turniketa atvēršanas pogu, ar kuras palīdzību iestādes atbildīgā persona var atvērt turniketu nepieciešamības gadījumā manuāli.

Izejai no “apmaksātas pusdienu zonas” ir jāizmanto vismaz viens vienvirziena mehāniskais turnikets, lai nodrošinātu izejošo lietotāju nepārtraukto plūsmu no “apmaksātās pusdienu zonas”. Turnikets tiek izmantots, lai ierobežotu neautorizētu piekļuvi zonā no ārpuses. “Apmaksātās pusdienu zonas” izejai jābūt aprīkotai ar IP videonovērošanas sistēmu. Izejas IP videonovērošanas sistēmai jābūt savienotai ar “apmaksāta pusdienu zona” ieejas videonovērošanas sistēmu. Izejas turniketa tipu precizēt ar iestādes lietotāju.

Videonovērošanas sistēmas izbūvei jāizmanto vara datu kabelis vismaz Cat.5e 4x2x0.5 LSZH vai ekvivalentu. Videonovērošanas sistēmas ierīkošanai jāizmanto vienotas strukturētas kabeļu sistēmas izveides principi.

Ir nepieciešams izstrādāt vadības programmatūru, kura nodrošinās vismaz sekojošas funkcijas:

* Ievadīt informāciju par apmaksātām pusdienām;
* Pārbaudīt apmaksāto pusdienu skaitu pēc lietotāja vārda/uzvārda;
* Veikt atzīmi vai lietotājs šodien ir/nav iestādē;
* Izveidot pārskatu par lietotāja “apmaksāto pusdienu izmantošanu”.

Vadības programmatūras interfeisam ir jābūt valsts valodā.

Jānodrošina programmatūras savietojamība ar Pasūtītāja rīcībā esošo serveri un datu bāzi.

Ēdināšanas sistēmai ir jābūt vairākiem identifikācijas līmeņiem: vismaz administratori, moderatori un lietotāji, kuriem ir savas tiesības un piekļuves atbilstoši izvēlētajai lomai.

* Administrators – tiesības rediģēt sistēmu, rediģēt lietotāju datus, mainīt identifikācijas līmeņus.
* Moderatori – tiesības pievienot apmaksātas pusdienas, pārbaudīt informāciju par lietotāju un saņemt atskaiti par pusdienu izmantošanu.
* Lietotājs - iespēja mainīt klātbūtnes datus ielogojoties iestādes mājaslapā.

Ja Lietotājs saslima vai citu iemeslu dēļ neieradās iestādē, tad Lietotājs atzīmē Pasūtītāja izveidotā sistēmā informāciju par prombūtni un “pusdienas” Lietotājam netiks paredzētas šajā dienā un “pusdienas” maksa no Lietotāja konta netiks noņemta.  
Ēdnīcas darbiniekiem ir nepieciešams saņemt informāciju par lietotāju skaitu, kas apmeklēs pusdienas iestādē līdz attiecīgās dienas plkst. 8:00, lai varētu sagatavot atbilstošu “pusdienu” porciju skaitu.  
Gadījumā, ja lietotājs nav atzīmējis sistēmā savu prombūtni, tad sistēma automātiski atzīmēs, ka lietotājs šajā dienā ir bijis iestādē un izmantojis pusdienu pakalpojumu un maksa par pusdienām tiks noņemta no lietotāja “pusdienu” konta.

**Maksājumi:**Pasūtītājs pats organizē maksājumu sistēmu un organizē lietotāju datu ievadīšanu un reģistrēšanu.Lietotāju “pusdienu” konta papildināšanas iespējas sistēmā nodrošina Pasūtītājs.

**Datu drošība un privātums:**Lai garantētu lietotāju datu aizsardzību, visi dati tiks glabāti un būs pieejami tikai iestādes atbildīgajām personām.

**Sistēmas uzstādīšana**

Sistēmas izbūvei izmantot iekārtas un materiālus saskaņā ar 1.pielikumā norādītām prasībām.

Pretendentam Līguma darbības laikā jānodrošina speciālistu piesaiste, kuri spēj komunicēt valsts valodā.

Visām precēm un materiāliem, kas tiks pielietoti darba izpildē, jābūt jauniem un nelietotiem, kā arī tiem jāatbilst normatīvajos aktos noteiktajām prasībām.

**Apmācība un atbalsts:**  
Pretendents nodrošina Pasūtītājam lietošanas instrukciju darbam ar Ēdināšanas sistēmu. Pēc sistēmas uzstādīšanas ir nepieciešams sagatavot: Izpilddokumentāciju - 1 eksemplāru papīrā un 1 digitālā formātā.

**Apkalpošana un garantija:**  
Pretendentam jānodrošina ēdināšanas sistēmas un iekārtu garantija vismaz 2 (divu) gadu laikā.

**Papildus prasības:**

Pretendentam ir jāveic piekļuves kontroles sistēmas konfigurēšana un palaišana, kā arī vismaz divu Pasūtītāja darbinieku apmācība, kas ilgst ne mazāk kā 1 stundu.

Darbus ir jāveic atbilstoši tehniskajā dokumentācijā izstrādātajiem risinājumiem, ievērojot MK noteikumu Nr.92 “Darba aizsardzības prasības, veicot būvdarbus”, MK noteikumu Nr.238 “Ugunsdrošības noteikumi”, un citu spēkā esošu būvnormatīvu prasības. Būvdarbu izpildes laiku un secību saskaņot ar ēkas lietotāju un pasūtītāju. Jāparedz pasākumi iestādei piederošā īpašuma aizsardzībai pret bojājumiem un nosmērējumiem. Nepieciešamības gadījumā paredzēt bojāto virsmu apdares atjaunošanu.

Tāmes ir nepieciešams iesniegt atbilstoši Ministru kabineta 2017.gada 3.maija noteikumiem Nr. 239 „Noteikumi par Latvijas būvnormatīvu LBN 501-17 „Būvizmaksu noteikšanas kārtība”” apstiprinātajam Latvijas būvnormatīvam LBN 501-17, Excel formātā. Tāmēm jābūt iesniegtām formātā, kas saderīgs ar MS Excel lietojumprogrammu. Tāmēs jābūt ietvertām aprēķina formulām (ar izmantotu „ROUND” funkciju ar precizitāti 2 (divas) zīmes aiz komata, saglabājot visas formulas un funkcijas, kas izmantotas aprēķinos).

Videonovērošanas kamerai, maršrutētājam, nolasītājam un piekļuves kontrolieriem ir jāatbilst Latvijas Republikas Ministru kabineta noteikumiem Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”;

Lai precizēt sistēmas integrēšanas, savietojamības, esošās sistēmas datu bāzes veidus un tipus un uzstādīšanas papildus parametrus, Pretendentam ir jāveic objekta apsekošanu, iepriekš saskaņojot ar Pasūtītāja pārstāvi.

Pakalpojuma cenā ir jābūt iekļautam visām iespējamām izmaksām, kuras ir saistītas ar darbu un uzdevumu izpildi, tajā skaitā materiāli, visi nodokļi un nodevas (izņemot PVN).